b'\n_START_ARTICLE_\nIharuusu\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nIharuusu kasvaa 50\xe2\x80\x93150\xc2\xa0cm korkeaksi. Sen varsi on harvahaarainen. Suorat, hennohkot piikit ovat pareittain ja niit\xc3\xa4 on harvassa. Lehden korvakkeet ovat leve\xc3\xa4k\xc3\xa4rkisi\xc3\xa4 ja tavallisesti sis\xc3\xa4\xc3\xa4np\xc3\xa4in k\xc3\xa4yri\xc3\xa4. Lehti on kerrannaislehti. Py\xc3\xb6re\xc3\xa4hk\xc3\xb6t lehdyk\xc3\xa4t ovat tylppi\xc3\xa4, toissahaisia, pehme\xc3\xa4karvaisia ja tuoksuvat hartsille. Punaiset kukat ovat 1\xe2\x80\x933 kukan ryhmiss\xc3\xa4. Kukkaper\xc3\xa4 on noin 1\xc2\xa0cm:n pituinen ja nystykarvainen. Verholehdet ovat kapeita ja liuskaisia tai ehyit\xc3\xa4. Iharuusu kukkii Suomessa kes\xc3\xa4-hein\xc3\xa4kuussa. Hedelm\xc3\xa4 on 1\xe2\x80\x931,5\xc2\xa0cm pitk\xc3\xa4, pallomainen ja usein nystykarvainen kiulukka. Kiulukat kypsyv\xc3\xa4t ja pehmenev\xc3\xa4t jo elokuussa._NEWLINE_Suomessa tavattavista ruusuista iharuusu muistuttaa eniten okaruusua (R. sherardii).\n_START_SECTION_\nLevinneisyys\n_START_PARAGRAPH_\nIharuusun levinn\xc3\xa4isyysalue Euroopassa on hajanainen. Yleisimmin sit\xc3\xa4 tavataan Britteinsaarilla, Norjassa rannikkoalueilla Lofooteille saakka, Etel\xc3\xa4- ja Keski-Ruotsissa, Tanskassa ja Kaukasuksella. Lis\xc3\xa4ksi lajia tavataan satunnaisesti eri puolelta Eurooppaa ja Turkkia. Suomessa iharuusua tavataan l\xc3\xa4hinn\xc3\xa4 Etel\xc3\xa4-Suomen rannikkoseudulla, miss\xc3\xa4 se on paikoin yleinen.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nIharuusu kasvaa lehtojen reunuksissa, kivikkorinteill\xc3\xa4, laidunmailla ja tienreunuksilla. Se suosii kalkkipitoista maaper\xc3\xa4\xc3\xa4.'